Як мы ўжо казалі, Езус падчас Апошняй Вячэры даў загад вучням, каб яны чынілі гэта ў памяць аб Ім. Што значаць гэтыя словы? Езус жадае, каб мы не толькі ўспаміналі аб Ім і аб тым, што Ён учыніў падчас Апошняй Вячэры. Тут гаворка ідзе менавіта аб літургічным здзяйсненні апосталамі, а пасля іх пераемнікамі біскупамі і святарамі ўспаміну Хрыста, Яго жыцця, смерці і ўваскрасення. І з самага пачатку свайго існавання Касцёл быў верным гэтаму наказу Хрыста. Ужо ў Кнізе Дзеяў Апосталаў мы чытаем, што хрысціяне збіраліся разам на ламанне хлеба ў першы дзень тыдня, гэта значыць у дзень уваскрасення Хрыста. І з таго часу ўжо на працягу двух тысяч гадоў гэтая цэлебрацыя Эўхарыстыі ніколі не перарывалася.